Ecna

Ecna () – archeologinė majų civilizacijos radimvietė, esanti Meksikoje, Kampečės valstijos šiaurėje, Ecnos slėnyje, 50 km į pietryčius nuo Kampečės miesto.

Miesto pavadinimas kilo iš senosios majų jukatekų kalbos. Galimi vertimo variantai: „Icos namai“, „Aido namai“, „Ženklų namai“.

Ecna buvo vienas svarbiausių ir labiausiai išsivysčiusių majų miestų. Kadangi slėnyje kildavo dažni potvyniai, būdavo drėgmės perteklius, majai įrengė sudėtingą vandentiekio sistemą. Kanalai buvo naudojam ne tik drėkinimui ar drenavimui, bet ir susisiekimui bei žvejybai. Pačiame mieste taip pat veikė vandens sistemos, tiekusios vandenį iš čultunų.

Ecnoje buvo gausu religinių, valdžios, gyvenamųjų namų, kurie bendrai užėmė 206 km² plotą. Miesto centras buvo didžioji aikštė su pagrindine šventykla. Ji buvo piramidinės struktūros (laiptuotoji piramidė), sudaryta iš 5 pakopų. Papuošta majų inskripcijomis, dievų, valdovų piešiniais. Seniausios inskripcijos datuojamos 652 m.

Ecnos slėnis buvo gyvenamas nuo seniausių laikų. Miestas įkurtas apie 400 m. pr. m. e., o savo klestėjimo viršūnę pasekė 1000-aisiais m. Vėlyvajame klasikiniame laikotarpyje Ecna buvo pavaldi Kalakmuliui. Apie 1500-uosius metus miestas buvo apleistas.

Majų miestai
Meksikos archeologinės vietos